

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ**

**ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐԻ ՏԵՂԱԿԱԼ**

Երևան-0010, Հանրապետության հր. Կառավարական տուն 3

**№ ՎՏ/14.2/35163-2023**

ՀՀ համայնքների ղեկավարներին

(ըստ ցուցակի)

Հարգելի՛ գործընկերներ

Ինչպես տեղյակ եք՝ 2022թ. հոկտեմբերի 6-ի N 1568-Լ որոշմամբ ՀՀ կառավարության կողմից հաստատվել է «Բաց կառավարման գործընկերություն» նախաձեռնության շրջանակներում Հայաստանի Հանրապետության 2022-2024թթ. գործողությունների ծրագիրը: Ծրագրի շրջանակներում նախատեսված էր ՀՀ 3 համայնքներում՝ Աբովյան, Աշտարակ և Արմավիր, համայնքային կառավարման տեղեկատվական համակարգի (ՀԿՏՀ) կիրառմամբ մասնակցային բյուջետավորման գործընթացի ներդրում: Գործընթացին կամավոր միացել է նաև Ջերմուկ համայնքը:

2023թ. ընթացքում ՀՀ տարածքային կառավարման և ենթակառուցվածքների նախարարությունը Գերմանիայի միջազգային համագործակցության ընկերության (ԳՄՀԸ) կողմից իրականացվող «Լավ կառավարում հանուն տեղական զարգացման Հարավային Կովկասում» ծրագրի հետ համատեղ մշակել և համայնքներին է տրամադրել «Մասնակցային բյուջետավորման գործընթացների կազմակերպման և իրականացման» ուղեցույց, ձևավորվել է աշխատանքային խումբ՝ կազմված վերոնշյալ համայնքների, ՀՀ տարածքային կառավարման և ենթակառուցվածքների և ՀՀ ֆինանսների նախարարությունների, միջազգային կազմակերպությունների և քաղաքացիական հասարակության ներկայացուցիչներից: Ուղեցույցի համաձայն՝ Աբովյան, Աշտարակ, Արմավիր և Ջերմուկ համայնքներում ՏԻՄ որոշումների հիման վրա նախաձեռնվել է մասնակցային բյուջետավորման գործընթաց, ընտրվել են քաղաքացիների կողմից ներկայացված ծրագրերը, որոնք ներկայումս գտնվում են համայնքների կողմից իրականացման փուլում:

Հիմնվելով վերոնշյալ համայնքների փորձի վրա՝ ս.թ. նոյեմբերի 2-ին ՀՀ կառավարության N 1890–Ն որոշմամբ հաստատվել է «Հայաստանի Հանրապետության համայնքներում մասնակցային բյուջետավորմամբ ձևավորված ծրագրերի իրականացման նպատակով Հայաստանի Հանրապետության 2024 թվականի պետական բյուջեից համայնքներին սուբվենցիաների տրամադրման կարգը», որը 2024թ. ընթացքում կփորձարկվի Աբովյան, Արմավիր, Աշտարակ և Ջերմուկ համայնքներում՝ հետագա տարածման նպատակով:

ՀՀ համայնքներում մասնակցային բյուջետավորման հետագա լայնամասշտաբ ներդրումը խթանելու նպատակով ՀՀ տարածքային կառավարման և ենթակառուցվածքների նախարարություն նախատեսում է 2024թ. աջակցել ավելի մեծ թվով համայնքներում գործընթացի ներդրմանը։ Գործընթացին կարող են կամավոր միանալ այն համայնքները, որոնք պատրաստ կլինեն հաջորդ տարվա բյուջեում մասնակցային բյուջետավորման գործընթաց իրականացնելու նպատակով հատկացնել գումար:

Ցանկության դեպքում խնդրում ենք, 7-օրյա ժամկետում ՀՀ տարածքային կառավարման և ենթակառուցվածքների նախարարություն ուղարկել հետաքրքրվածության նամակ՝ կցելով աշխատանքային խմբում ընդգրկվելիք աշխատակիցների կոնտակտային տվյալները՝ ըստ կից ձևաչափի: Հետագայում, հետաքրքրություն հայտնած համայնքների ներկայացուցիչները կընդգրկվեն նոր ձևավորվելիք աշխատանքային խմբում։

Առդիր՝ էլեկտրոնային նյութ։

Հարգանքով` Վ․ Տերտերյան



Կատարող՝ Համայնքային տեղեկատվական հոսքերի կառավարման բաժնի գլխավոր մասնագետ, Ե. Դավթյան

Հեռ. 0105151221